Bloubessies: Uitvoerboerdery binne etlike maande opgebou | Landbou
Die eerste fase van die Saronsberries-projek beslaan 40 ha. Dit behels meestal twee kultivars van Fall Creek, Blue Ribbon en FCM12-087 BiancaBlue, wat teen 'n stand van 4 500-5 500 plante/ha gevestig is. Die plante is in November 2021 gevestig en behoort teen September 2022 reeds kommersiële volumes te lewer.
Die jongste bloubessieprojek in die Wes-Kaap, Saronsberries, sal in Februarie 2027 nagenoeg 5 000 ton bloubessies uitvoer as alles volgens plan verloop. Selfs teen 50% van die huidige plaashekprys sal dit 'n inkomste van sowat R250 miljoen vir die besigheid verseker en terselfdertyd meer as 3 000 nuwe werkgeleenthede by Tulbagh in die Wes-Kaap skep. Om só 'n boerdery te vestig, behels egter meer as die R1,5 miljoen/ha vestigingskoste.
Vir die breinkrag agter Saronsberries het dit gesamentlik 'n eeu van ervaring en duur lesse gekos om die nodige tegniese produksiekennis, onderhandelingsvernuf en sakeverhoudings op te bou om binne slegs 12 maande 'n konsep te ontwikkel, 'n afsetpunt vir die bessies te verseker, beleggers te oortuig van die lewensvatbaarheid van die projek en die eerste fase van die ontwikkeling te doen.
Die eerste fase beslaan 40 ha en is teen einde November afgehandel. Die tweede fase sal nog 40 ha beslaan en behoort teen einde 2022 klaar te wees. Die hele projek sal uiteindelik 200 ha bloubessies beslaan.